**Valg av fremmedspråk eller språklig fordypning/arbeidslivsfag**

Alle elever på ungdomsskolen skal ha muligheten til å velge et fremmedspråk eller fordypning i engelsk, norsk, samisk eller arbeidslivsfag. På Li skole tilbyr vi fagene tysk, spansk, fransk, fordypning i engelsk og arbeidslivsfag. Eleven får standpunktkarakter i faget, og kan trekkes ut til muntlig eksamen etter 10. trinn.

Elevene skal normalt ha faget de velger gjennom hele ungdomsskolen, men løpet av 1. termin på 8. trinn kan eleven, i samråd med skolen, gjøre et omvalg. Når særlige hensyn tilsier det, kan skoleeier også godkjenne et omvalg på et senere tidspunkt.

Alle elevene må sette opp tre alternativer. Dette gjøres i en egen undersøkelse på Visma flyt skole. Dere vil få tilsendt en link til undersøkelsen onsdag 29.mars klokka 17:00. Mer informasjon om hvordan dere praktisk velger, får dere på foreldremøtet onsdag 29.mars klokka 18:00.

**Hvilken betydning får valget for overgangen til videregående skole?**

**Elever som søker et studieforberedende utdanningsprogram**

De studieforberedende utdanningsprogrammene i videregående opplæring er: studiespesialisering, idrettsfag, kunst, design og arkitektur, medier og kommunikasjon og musikk, dans og drama. Valget eleven tar nå vil kunne få noen konsekvenser for valgmulighetene i videregående skole.

Elever som velger studieforberedende utdanningsprogram ***må*** ha et fremmedspråk som fellesfag i tillegg til engelsk. Eleven må ha fellesfaget i enten to eller tre år - avhengig av fagvalg i ungdomsskolen. Slik er reglene:

Elever som har fullført tysk, spansk eller fransk ungdomsskolenkan ENTEN fortsette med samme språk på *nivå II* eller begynne på et annet fremmedspråk på *nivå I.* I begge tilfeller har eleven faget i **to år**, altså på Vg1 og Vg2.

**Et eksempel**: Hvis eleven har fullført tysk nivå I på ungdomsskolen, kan eleven velge å fortsette med tysk *nivå II* eller bytte til et annet språk – f.eks. spansk. Da vil eleven få undervisning i spansk på *nivå I.*

Elever som har fullført engelsk fordypning eller arbeidslivsfag på ungdomsskolenmå ha et annet fremmedspråk enn engelsk i **tre år** i videregående skole. Viktig: Fordi eleven må ha faget i tre år, kan eleven bare velge to programfag i stedet for tre på Vg3. Elever som ikke velger fremmedspråk på ungdomsskolen, vil dermed kunne få mindre valgfrihet i videregående skole.

**Elever som søker et yrkesfaglige utdanningsprogram?**

De yrkesfaglige utdanningsprogrammene i videregående opplæring er: bygg- og anleggsteknikk, design og tradisjonshåndverk, elektrofag, frisør-, blomster- og interiørdesign, helse- og oppvekstfag, naturbruk, restaurant- og matfag, salg, service og reiseliv, informasjonsteknologi og medieproduksjon og teknikk og industriell produksjon.

Elever som velger yrkesfaglig utdanningsprogram ***må ikke*** ha et annet fremmedspråk enn engelsk som fellesfag. Valget de tar nå, vil derfor ikke få noen konsekvenser for valgmulighetene i videregående skole.

Alle elevene på 7. trinn vil få informasjon om de ulike fagene når vi reiser på besøk i i løpet av uke 13 og det blir et informasjonsmøte for foresatte **onsdag 29.mars klokka 18.00** i aulaen på Li skole.

Vil du vite mer om valg av språk? Se lenkene under!

[**http://www.fremmedspraksenteret.no/nor/fremmedspraksenteret/sprakvalg-1/om-sprakvalg**](http://www.fremmedspraksenteret.no/nor/fremmedspraksenteret/sprakvalg-1/om-sprakvalg)

[**http://www.sprakvalg.no/**](http://www.sprakvalg.no/)

Vennlig hilsen

Nina Tømmerbakken

rådgiver